REPUBLIKA SRBIJA

NARODNA SKUPŠTINA

Odbor za prostornoplaniranje,saobraćaj,

infrastrukturu i telekomunikacije

13 Broj: 06-2/206-20

15. decembar 2020. godine

B e o g r a d

Z A P I S N I K

TREĆE SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 15. DECEMBRA 2020. GODINE

Sednica je počela u 12.00 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Zoran Bojanić, Nikola Vojinović, Maja Grbić, Dejan Kesar, Nikola Kožović, Milosav Milojević, Milutin Mrkonjić, Goran Pekarski, Adrijana Pupovac, Samir Tandir, Bojan Torbica.

Sednici Odbora su prisustvovali zamenici članova Odbora: Goran Spasojević (zamenik Ivane Nikolić) i Nataša Jovanović (zamenik Milosava Milojevića).

Sednici nisu prisustvovali članovi Odbora: Arđend Bajrami, Krsto Janjušević, Slavenko Unković i Milan Urošević, niti njihovi zamenici.

Sednici su prisustvovali iz Regulatorne agencije za elektronske komunikacije i poštanske usluge: Dragan Pejović, direktor, Petar Stijović, zamenik predsednika UO, Vladimir Krstić, član UO, Dragoljub Stefanović, tehnički direktor i Jelena Ivanović, direktor Sektora za pravne i opšte poslove.

Odbor je, većinom glasova (11 ''za'' i 1 ''nije glasao'') u skladu sa predlogom predsednika Odbora usvojio sledeći

**D n e v n i r e d :**

1. Razmatranje Izveštaja o radu Regulatorne agencije za elektronske komunikacije i poštanske usluge za 2019.godinu (broj 02-736/20 od 29. 06.2020. godine).

Pre prelaska na rad prema utvrđenom Dnevnom redu, Odbor je većinom glasova (11 ''za'' i 1 ''nije glasao'') usvojio, Zapisnik 2. sednice Odbora održane 8. decembra 2020. godine.

Prva tačka dnevnog reda - **Razmatranje Izveštaja o radu Regulatorne agencije za elektronske komunikacije i poštanske usluge za 2019. godinu**

Na početku uvodnog izlaganja direktor Regulatorne agencije za elektronske komunikacije i poštanske usluge **(**RATEL) Dragan Pejović, istakao je da su aktivnosti Agencije tokom 2019. godine bile usmerene na očuvanje konkurentnog tržišta, poboljšanje uslova za rad operatora na tržištu telekomunikacija i poštanskih usluga, poboljšanju kvaliteta pruženih usluga, obezbeđivanju većeg stepena zaštite krajnjih korisnika tih usluga, kao i na povećanju informacione bezbednosti u Republici Srbiji.

U toku 2019. godine izdato je 12 419 pojedinačnih dozvola za korišćenje radio-frekvencija, doneto je 670 rešenja za oduzimanje 4455 pojedinačnih dozvola za korišćenje radio-frekvencija, izdato je 6 privremnenih dozvola za korišćenje T-DAB radio-difuzne stanice na lokacijama Avala, Crveni Čot, Ovčar, Subotica, Tupižnica i Jastrebac čime je nastavljena faza testiranja za uvođenje testeričke digitalne audio radio-difuzije u Republici Srbiji. Krajnji cilj je da se nakon uvođenja digitalne televizije uvede i digitalni radio. Tokom 2019. godine započela je i faza testiranja uvođenja tehnologije 5 G i to izdavanjem privremenih dozvola za korišćenje radio frekvencija operatoru Telenor i Telekomu.

Formirana su 1042 nova predmeta u vezi prigovora, pri čemu su 423 prigovora rešena u korist krajnjeg korisnika. Izdato je 450 potvrda o usaglašenosti radio opreme, doneto je 40 rešenja o dodeli, produženju ili oduzimanje numeracije, izdata je jedna nova dozvola za obavljanje poštanskih usluga, uneto je 4297 kontrolno-mernih zapisa u bazu podataka, zatim u registar operatora koji obavljaju delatnost elektronskih komunikacija unete su 194 izmene, a u evidenciju CERT ova upisana su tri posebna CERTA.

U delu poslova koji se odnose na koordinaciju korišćenja radio-frekvencijskog spektra sa administracijama susednih zemalja u toku 2019. godine, koordinacija se sastojala u odgovorima na zahteve za koordinaciju i slanju naših zahteva za koordinaciju. Odgovoreno je na 16 zahteva za koordinaciju i tom priliko je usaglašeno 365 relejnih veza i poslata su 3 koordinaciona zahteva, a usaglašena je 91 radio-relejna veza. Potpisani su tehnički sporazumi za koordinaciju frekvencija sa Bosnom i Hercegovinom, Republikom Severnom Makedonijom i Republikom Crnom Gorom, a u vezi koordinacije mreža za četiri frekvencijska opsega čime je poboljšana iskorišćenost spektra mobilnih operatora.

Na osnovu zahteva gradskih i opštinskih uprava – odeljenja za prostorno planiranje, urbanizam i građevinarstvo, a za potrebe izrade prostornih planova i planova detaljne regulacije u 2019. godini, pripremljeno je ukupno 44 odgovora u kojima su definisani uslovi koji se odnose na zaštitu postojećih elektronskih komunikacionih mreža i pripadajućih sredstava, utvrđivanje zaštitnog pojasa i način izvođenja radova u blizini elektronskih komunikacionih mreža i pripadajućih sredstava. U okviru poslova unapređenja infrastrukture sistema za monitoring do kraja 2019. godine završeni su radovi na 16 lokacija daljinski upravljanih kontrolno-mernih stanica, pri čemu je 11 stanica pušteno u operativni rad. Nastavljene su aktivnosti na proširenju mreže senzora preko kojih se obavlja kontinuirano i dugotrajno praćenje elektromagnetnog polja koje potiče od elektronskih komunikacionih mreža i opreme.

Na kraju 2019. godine je u 11 gradova postavljeno 26 senzora, a posebno je značajno da su senzori postavljeni na objektima poput vrtića, škola i studenskih domova. Takođe, izvršena su merenja i analiza parametara kvaliteta usluga koje mobilni operatori u Republici Srbiji pružaju krajnjim korisnicima. Mereni su parametri performansi mobilnih mreža za govornu uslugu i uslugu prenosa podataka, a rezultati merenja su javno dostupni. Tokom prethodne godine obavljeno je i 156 terenskih provera rada operatora elektronskih komunikacija.

RATEL je u 2019. godini nastavio da doprinosi radu međunarodne zajednice u cilju unapređenja rezultata u oblasti prevencije i zaštite bezbednosnih rizika u IKT sistemima. Izmenama i dopunama Zakona o informacionoj bezbednosti, koje su stupile na snagu u novembru 2019. godine, značajno je ojačan položaj Nacionalnog CERT a. Nacionalnom CERT u Republike Srbije, koji je u sastavu RATEL a, tokom 2019. godine sa teritorije Republike Srbije i međunarodnih CERT ova prijavljena su ukupno 152 incidenta. Tokom 2019. godine RATEL je zaključio još dva memoranduma o razumevanju u oblasti elektronskih komunikacija i poštanskih usluga sa rumunskim i turskim regulatorom. Takođe, nastavljeno je sa aktivnim učešćem u radu Tela evropskih regulatora za elektronske komunikacije a RATEL je tokom prethodne godine bio i domaćin više značajnih međunarodnih skupova.

Ukupan prihod ostvaren na tržištu elektronskih komunikacija tokom 2019. godine je bio oko 206 milijardi dinara za 4 % više nego u 2018. godini. U bruto domaćem proizvodu Srbije prihodi od elektronskih komunikacija su u 2019. godini imali udeo od 3,8 %. Najveći prihod su ostvarile usluge mobilnih mreža, zatim fiksni i širokopojasni pristup internetu, fiksne mreže i distribucija medijskih sadržaja. Ukupne investicije u sektoru elektronskih komunikacija su iznosile 84,2 milijarde dinara, duplo više nego tokom 2018. godine. Najviše je investirano u strukturu za distribuciju medijskih sadržaja, potom u investicije u mobilnu telefoniju. U sektoru poštanskih usluga tokom 2019. godine na tržištu je poslovalo 59 poštanskih operatora koji su ostvarili 309 miliona poštanskih usluga. Poštanska delatnost je ostvarila prihod u 2019. godini od oko 21 milijarde dinara što čini 0,4 % bruto domaćeg proizvoda. Najveći rast beleže prihodi od komercijalnih usluga najviše zbog porasta usluga daljinske trgovine. Na kraju izlaganja, direktor RATEL a je naveo da je Agencija u 2019. godini ostvarila ukupan prihod u iznosu od 2.014.000.000 dinara dok su rashodi bili 926 miliona dinara. Dobit u 2019. godini iznosi 1.087.000.000 dinara u budžet Republike Srbije je uplaćeno 1.082.000.000 dinara, a 5.200.000 dinara u budžet AP Vojvodine.

U diskusiji, koja je usledila predsednik Odbora Katarina Rakić je istakla da je Regulatorna agencija za elektronske komunikacije i poštanske usluge ostvarila u 2019. godini veći prihod u odnosu na prethodni period, koji je uplatila u budžet Republike Srbije. Istovremeno je ukazala na problem bezbednosti dece na internetu posebno imajući u vidu da deca u sve ranijem uzrastu počinju da koriste digitalne uređaje i internet. Rad na edukaciji roditelja u tom smislu je neophodan da bi mogli na konstruktivan način da usmeravaju decu kako da koriste digitalne tehnologije i kako da budu bezbedni na internetu. Na kraju diskusije predložila je da Odbor u narednom periodu održi javno slušanje na ovu temu.

Direktor RATEL a, je naveo da je u okviru Nacionalog CERT a krajem 2019. i početkom 2020. godine organizovana obuka lokalnih samouprava i da su u planu promotivni filmovi na ovu temu. Agencija će u okviru svojih mogućnosti i nadležnosti doprinosti bezbednosti informacionih tehnologija.

Odbor je, jednoglasno (13 za), odlučio da, na osnovu člana 237. Poslovnika Narodne skupštine, podnese Narodnoj skupštini Izveštaj sa Predlogom zaključka, kojim se prihvata Izveštaj o radu Regulatorne agencije za elektronske komunikacije i poštanske usluge za 2019. godinu.

Za izvestioca Odbora i predstavnika predlagača Predloga zaključka na sednici Narodne skupštine određena je Katarina Rakić, predsednik Odbora.

\*

\* \*

Na sednici Odbora vođen je tonski zapis.

Sednica je zaključena u 12.30 časova.

SEKRETAR ODBORA PREDSEDNIK ODBORA

Biljana Ilić Katarina Rakić